钦定古今图书集成/理学汇编/学行典/第273卷 > 《高逸传序》齐·书
## 钦定古今图书集成/理学汇编/学行典/第273卷 > 《高逸传序》齐·书

《易》有“君子之道四焉语默之谓也。”故有入庙堂而不
出徇江湖而永归隐避纷纭情迹万品。若义道内足
希微两亡藏景穷岩蔽名愚谷解桎梏于仁义示形
神于天壤则名教之外别有风猷故尧封有非圣之
人孔门谬鸡黍之客次则揭独往之高节重去就之
虚名激竞违贪与世为异或虑全后悔事归知殆或
道有不申，行吟山泽，咸皆用宇宙而成心，借风云以
为戒。求志达道，未或非然。含贞养素，文以艺业，不然，
与樵者之“在山”，何殊别哉？故樊英就征，不称李固之
望；冯恢下节，见陋张华之语。期之尘外，庶以弘多。若
今十馀子者，仕不求闻，退不讥俗，全身幽履，服道儒
门，斯逸民之轨操，故缀为《高逸篇》云尔。